  Туспуктэм: Константин Вознесенских Майя Бывальцева Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая институтысьтыз тодосчиос Татарстанысь Балтась ёросысь удмуртъёс доры этногрфиез но фольклорез эскеронъя экспедициен потӥзы. Со сярысь ужъюртлэн пресс-службаез ивортӥз. Тодосчиос ваткасьӧр удмуртъёслэсь йылолъёссэс но сямъёссэс, сяме пырем дӥськутсэс но туала калык лулчеберетэз эскерозы. « Экспедицилэн огез ужпумез – удмурт кылэз но лулчеберетэз вӧлмытон. Ёросысь школаосы туала тодос литератураез но кыллюкамъёсты сётом, удмурт гуртъёсысь лыдӟетъюртъёсын но калык пӧлын соослы бадӟым кулэяськон » Игорь Поздеев, Историяя, кылъя но литературая институтлэн кивалтӥсез Центрлэн пресс-службаез ивортэмъя, Историяя, кылъя но литературая институтысь тодосчиос таӵе экспедициосы ялан потало. Кылем арын, кылсярысь, Калык творчествоя элькун юртысь но Чеберлыко киужъёсъя йӧскалык центрысь ӧнерчиосын ӵош Татарстанысь Кукмор ёросысь удмурт гуртъёсы вуылӥзы. Тодэ вайытом, гудырикошкон пумозь интернетын удмурт дэремъёс сярысь гожтосъёсъя вожвылъяскон мынэ. Тегъёс: удмуртъёс Лулчеберет Татарстан Удмуртия  